เผยแพร่: 26 ก.พ. 2562 11:39 โดย: ผู้จัดการออนไลน์
เรียกว่าเป็นคดีที่สังคมกำลังให้ความสนใจ และถูกจับตามองมากที่สุดว่าบทลงเอยจะเป็นเช่นใดก็ว่าได้ จากกรณีที่กลุ่มวัยรุ่นบุกเข้าไปทำร้ายร่างกายผู้อำนวยการโรงเรียน ครู และเจ้าหน้าที่รักษาความปลอดภัย ก่อนที่จะเข้าไปทำร้ายร่างกายนักเรียน และคุกคามทางเพศนักเรียนหญิงที่กำลังเข้าสอบความถนัดทางวิชาการ/วิชาชีพ (GAT/PAT) ประจำปีการศึกษา 2562 สนามสอบโรงเรียนมัธยมวัดสิงห์ ถนนเอกชัย แขวงบางขุนเทียน เขตจอมทอง กรุงเทพฯ หลังจากไม่พอใจที่ทางวัดสิงห์ขอให้งดใช้เสียงในงานอุปสมบทเนื่องจากรบกวนการสอบ
และหนึ่งในนั้นก็คือนักแสดงหนุ่ม “ดีเจแมน พัฒนพล กุญชร ณ อยุธยา” ที่ได้ออกมาโพสต์ภาพตนเองขณะบวช พร้อมแคปชั่นที่เตือนสติ และสื่อความหมายถึงการบวช ว่าคือการสงบ สติจิตใจ คนมาร่วมงานก็มาด้วย ความ สุขใจ สงบ มีศีลธรรม เป็นประเพณีที่ศักดิ์สิทธิ และ งดงามของชาวพุทธ พร้อมกันนี้ดีเจแมนยังอยากจะงัดหน้ากลุ่มวัยรุ่นที่กระทำความผิดตามข่าวอย่างที่สุด เพราะดูไร้อารยธรรมมาก
การบวช คือการสงบ สติจิตใจ คนมาร่วมงานก็มาด้วย ความ สุขใจ สงบ มีศีลธรรม เป็นประเพณีที่ศักดิ์สิทธิ และ งดงาม ของชาวพุทธ แต่หลังๆ มานี้ ไม่เข้าใจ วัฒนธรรม แบบ ไหน ให้ดื่มเหล้า ตอนแห่นาค วันไหนก็ฉลองได้ งง กับ ประเพณี แบบใหม่ ใคร เป็นคนคิด อย่าทำตัวอย่างที่ไร้ อารยธรรม ให้ลูกหลานไทยได้เห็น บุญไม่เกิด อย่างทันตา หยุด ประเพณี ผิดๆ ที่ ไม่ใช่ศาสนาพุทธ อย่าง อดีตกาล ........ศีล ธรรมต้องมาตั้งแต่ก่อนบวช นี้ ชกเด็ก ลวมลามผู้ หญิงอีก#อยากงัดหน้าเรียงตัว